Eise aan premier, president gestel oor Lichtenburg-krisisLichtenburg. (Argieffoto: ANA) Sakeliga het dringende ingryping deur die premier van Noordwes, of indien hy versuim, die president, in die munisipale krisis in Lichtenburg geëis. Feitlik alle administrasie en dienslewering het vandeesweek in die Ditsobotla- plaaslike munisipaliteit tot stilstand gekom. Dit nadat die provinsiale regering verlede week besluit het om ingevolge artikel 139(1) van die Grondwet by die bedrywighede van die munisipaliteit in te gryp. Binnegevegte heers al geruime tyd in die munisipaliteit en dit het daartoe gelei dat die munisipaliteit se finansiële en operasionele bedrywighede byna heeltemal inplof. Die jongste ingryping dra nou die verantwoordelikheid vir die munisipaliteit se bestuur aan die provinsiale regering oor, maar volgens Sakeliga is geen stappe, soos die aanstelling van ŉ administrateur om die dorp se administrasie oor te neem, gedoen nie. “Die provinsiale owerheid het nou die laaste oorblyfsels van funksionaliteit omvergewerp sonder om iets in die plek daarvan te stel,” sê Piet le Roux, uitvoerende hoof van Sakeliga. Sakeliga se prokureurs het Vrydag ŉ dringende aanmaning aan premier Bushy Maape en pres. Cyril Ramaphosa gerig, aangesien artikel 139(7) van die Grondwet bepaal dat die nasionale regering moet ingryp waar ŉ provinsiale regering nie sy pligte oor munisipale ingryping nakom nie. In sy skrywe versoek Sakeliga ŉ vergadering om onder meer te verseker dat die nasionale, eerder as die provinsiale regering, by die munisipaliteit ingryp. Sakeliga eis ook dat ŉ administrateur teen Dinsdag aangestel word om beheer oor dienslewering te neem, en dat ŉ voldoende bedrag uitbetaal word sodat munisipale werkers se salarisse betaal kan word. “Die administrateur moet dan ook instruksies ontvang om met Sakeliga en inwoners te vergader om die probleme van die munisipaliteit te bespreek en oplossings daarvoor te vind.” Sakeliga het die regering tot Maandagoggend gegee om op sy skrywe te reageer, waarna hy hom tot die hooggeregshof sal wend. Intussen gaan Sakeliga se regsaak om ŉ spesiale meester in Lichtenburg en Vryburg aan te stel, ook voort. In die saak versoek Sakeliga ŉ interdik van die hof om konstitusionele toesig oor die ingryping te neem sodat bestuur van die munisipaliteit herstel kan word. “As deel daarvan versoek Sakeliga die hof om onafhanklike ouditeure opdrag te gee om noodsaaklike finansiële administrasie oor te neem totdat ŉ behoorlike ingryping plaasgevind het,” sê Le Roux. Die saak is reeds aan ŉ regter toegeken om oor die vordering toesig te hou en vergaderings sal na verwagting op 17 November voortgaan.